《秋社次苕溪吴大参韵》
明代·刘麟

举世重豪华，何人爱幽独。达哉晋处士，远心寄松菊。

物理本寻常，道胜乃芬郁。前哲流其风，吾生踵其躅。

贳酒箬水头，援琴岘山曲。青钱挂高筇，紫团出深竹。

籊籊渭之滨，猗猗淇之澳。徐徐柳外嬉，款款花边肃。

道义常交儆，声利久不辱。烨烨长生桃，辉辉内光烛。

觞咏集浮洲，形骸归寓屋。逍遥本今夕，分㩦在明旭。

作者简介：（1474—1561）明江西安仁人，家居南京，字元瑞，一字子振，晚自号坦上翁。博学能诗文，与顾璘、徐祯卿并称“江东三才子”。弘治九年进士。除刑部主事。正德间为绍兴知府，以不谒谢刘瑾，罢官为民。瑾诛，再起。累官工部尚书。以力求节用，忤中官，勒令致仕。家居三十余年，赋诗自娱。晚年欲造楼，财力不足，乃悬篮舆于梁，曲卧其中，名曰“神楼”。卒谥清惠。有《刘清惠集》。